CELEX: 32022D0484
Language: sl
Date: 2022-03-23 00:00:00
Title: Izvedbeni sklep Komisije (EU) 2022/484 z dne 23. marca 2022 o določitvi odstopanj od Uredbe (EU) št. 1307/2013 Evropskega parlamenta in Sveta ter Delegirane uredbe Komisije (EU) št. 639/2014 glede izvajanja nekaterih pogojev pri plačilu za zeleno komponento za leto vloge 2022 (notificirano pod dokumentarno številko C(2022) 1875)

25.3.2022   
               
               
                  SL
               
               
                  Uradni list Evropske unije
               
               
                  L 98/105
               
            
         IZVEDBENI SKLEP KOMISIJE (EU) 2022/484
         z dne 23. marca 2022
         o določitvi odstopanj od Uredbe (EU) št. 1307/2013 Evropskega parlamenta in Sveta ter Delegirane uredbe Komisije (EU) št. 639/2014 glede izvajanja nekaterih pogojev pri plačilu za zeleno komponento za leto vloge 2022
         
            
               (notificirano pod dokumentarno številko C(2022) 1875)
            
         
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (1) ter zlasti člena 69(1) Uredbe,
         ob upoštevanju naslednjega:
         
                     (1)
                  
                  
                     Naslov III, poglavje 3, Uredbe (EU) št. 1307/2013 določa plačilo za kmetijske prakse, ki ugodno vplivajo na podnebje in okolje (v nadaljnjem besedilu: plačilo za zeleno komponento). Take prakse vključujejo diverzifikacijo kmetijskih rastlin v skladu s členom 43(2), točka (a), in površine z ekološkim pomenom v skladu s členom 43(2), točka (c), navedene uredbe. Nadaljnja pravila o navedenih praksah so določena v poglavju 3 Delegirane uredbe Komisije (EU) št. 639/2014 (2).
                  
               
                     (2)
                  
                  
                     Člen 44(4) Uredbe (EU) št. 1307/2013 določa, da se za namene diverzifikacije kmetijskih rastlin zemljišče v prahi šteje za kmetijsko rastlino, ki je različna od trav ali drugih zelenih krmnih rastlin. To pomeni, da zemljišča, ki je bilo uporabljeno za pašo ali požeto za namene kmetijske proizvodnje, ni mogoče šteti za zemljišče v prahi.
                  
               
                     (3)
                  
                  
                     Člen 46(2), prvi pododstavek, točka (a), Uredbe (EU) št. 1307/2013 določa, da površine, ki spadajo med zemljišča v prahi, štejejo za površine z ekološkim pomenom. V zvezi z zemljišči v prahi, ki štejejo za površine z ekološkim pomenom, člen 45(2) Delegirane uredbe (EU) št. 639/2014 določa, da na teh zemljiščih ne sme biti kmetijske proizvodnje, člen 45(10b) navedene uredbe pa na njih prepoveduje uporabo fitofarmacevtskih sredstev.
                  
               
                     (4)
                  
                  
                     Ruska invazija na Ukrajino 24. februarja 2022 je povzročila strm porast cen blaga, vpliva pa tudi na ponudbo kmetijskih proizvodov in povpraševanje po njih. Za rešitev te težave bi bilo treba povečati potencial kmetijske proizvodnje Unije za preskrbo s hrano in krmo.
                  
               
                     (5)
                  
                  
                     Zemljišča v prahi ostajajo orna zemljišča, primerna za pridelavo poljščin, ki bi se lahko takoj uporabila za proizvodnjo hrane in krme, čeprav v različnem obsegu, odvisno od stanja teh zemljišč, npr. od kakovosti tal. Da bi se kmetom omogočilo, da čim bolj izkoristijo svoje razpoložljive površine za potrebe proizvodnje hrane in krmljenja svojih živali, bi bilo torej treba državam članicam dovoliti odstopanje od pogojev pri plačilu za zeleno komponento, vključno z uporabo fitofarmacevtskih sredstev, za leto vloge 2022 v zvezi z zemljiščem v prahi, za katero je bilo ugotovljeno, da izpolnjuje zahteve glede diverzifikacije kmetijskih rastlin ali površin z ekološkim pomenom v skladu s členom 44(4) oziroma členom 46(2), prvi pododstavek, točka (a), Uredbe (EU) št. 1307/2013.
                  
               
                     (6)
                  
                  
                     S tem sklepom bi bilo treba določiti odstopanja od obveznosti diverzifikacije kmetijskih rastlin in površin z ekološkim pomenom samo v takem obsegu in času, kot je nujno potrebno. Odstopanja bi morala biti omejena na leto vloge 2022 in namenjena obravnavanju učinka na ponudbo kmetijskih proizvodov in povpraševanje po njih, z omogočanjem povečanja skupne površine ornih zemljišč, ki je na voljo za proizvodnjo hrane in krme.
                  
               
                     (7)
                  
                  
                     Pri odločanju o uporabi teh odstopanj bi morale navedene države članice ustrezno upoštevati cilje kmetijskih praks, ki ugodno vplivajo na podnebje in okolje, ter zlasti potrebo po zadostni zaščiti kakovosti tal, kakovosti naravnih virov in biotske raznovrstnosti, zlasti v najbolj občutljivih obdobjih za cvetenje in gnezdenje ptic.
                  
               
                     (8)
                  
                  
                     Da se zagotovi učinkovitost odstopanj, odobrenih s tem sklepom, glede na zastavljene cilje, tj. ublažitev porasta cen blaga ter učinka na ponudbo in povpraševanje, bi morale države članice svoje odločitve o uporabi teh odstopanj sprejeti v 21 dneh po datumu uradnega obvestila o tem sklepu ter o svojih odločitvah uradno obvestiti Komisijo v 7 dneh po datumu sprejetja navedenih odločitev.
                  
               
                     (9)
                  
                  
                     Da bi Komisija lahko spremljala pravilno uporabo odstopanj, odobrenih s tem sklepom, in njihovega učinka, bi države članice morale zagotoviti informacije o številu kmetijskih gospodarstev in hektarov, zajetih v ta odstopanja. Navedene informacije bi morale biti Komisiji dane na voljo do 15. decembra 2022 z uporabo obstoječih instrumentov za obveščanje.
                  
               
                     (10)
                  
                  
                     Ukrepi iz tega sklepa so v skladu z mnenjem Odbora za neposredna plačila –
                  
               SPREJELA NASLEDNJI SKLEP:
         
            Člen 1
            Odločitve o odstopanju od nekaterih pogojev pri plačilu za zeleno komponento za leto vloge 2022
            
               1.   Z odstopanjem od člena 44(4) Uredbe (EU) št. 1307/2013 se lahko države članice za leto vloge 2022 odločijo, da se zemljišče v prahi šteje za različno kmetijsko rastlino, čeprav je bilo uporabljeno za pašo ali požeto za namene kmetijske proizvodnje ali je bilo obdelano.
            
            
               2.   Z odstopanjem od člena 45(2) Delegirane uredbe (EU) št. 639/2014 se lahko države članice za leto vloge 2022 odločijo, da se zemljišče v prahi šteje za površino z ekološkim pomenom v skladu s členom 46(2), prvi pododstavek, točka (a), Uredbe (EU) št. 1307/2013, čeprav je bilo uporabljeno za pašo ali požeto za namene kmetijske proizvodnje ali je bilo obdelano. Uporablja se utežni faktor, določen za zemljišče v prahi v Prilogi X k Uredbi (EU) št. 1307/2013.
               Z odstopanjem od člena 45(10b) Delegirane uredbe (EU) št. 639/2014 se lahko države članice, če so se odločile za uporabo odstopanja iz prvega pododstavka tega odstavka, odločijo tudi, da bodo dovolile uporabo fitofarmacevtskih sredstev na teh zemljiščih, če so bila uporabljena za pašo ali požeta za namene kmetijske proizvodnje ali so bila obdelana.
            
         
         
            Člen 2
            Rok
            Odločitve iz člena 1 se sprejmejo v 21 dneh po datumu uradnega obvestila o tem sklepu.
         
         
            Člen 3
            Obveščanje
            
               1.   Države članice obvestijo Komisijo o odločitvah, sprejetih v skladu s členom 1, v sedmih dneh od datuma sprejetja navedenih odločitev.
            
            
               2.   Države članice do 15. decembra 2022 uradno obvestijo Komisijo o številu kmetijskih gospodarstev, ki so uporabila odstopanja iz člena 1, in številu hektarov, za katere so bila navedena odstopanja uporabljena.
            
         
         
            Člen 4
            Naslovniki
            Ta sklep je naslovljen na države članice.
         
         
            V Bruslju, 23. marca 2022
            
               
                  Za Komisijo
               
               Janusz WOJCIECHOWSKI
               
                  član Komisije
               
            
         
         
            (1)  UL L 347, 20.12.2013, str. 608.
         
            (2)  Delegirana uredba Komisije (EU) št. 639/2014 z dne 11. marca 2014 o dopolnitvi Uredbe (EU) št. 1307/2013 Evropskega parlamenta in Sveta o vzpostavitvi pravil za neposredna plačila kmetom v podpornih shemah v okviru skupne kmetijske politike ter o spremembi Priloge X k navedeni uredbi (UL L 181, 20.6.2014, str. 1).